Ir-Regolament tal-Kummissjoni (KE) Nru 1762/2002
tat-2 ta’ Ottubru 2002
li jemenda r-Regolament (KE) Nru 3223/93 dwar informazzjoni statistika dwar il-ħlas ta’ rifużjoni fuq l-esportazzjoni dwar xi prodotti agrikoli esportati fil-forma ta’ prodotti koperti mir-Regolament tal-Kunsill (KEE) Nru 3035/80
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej
Wara li kkunsidrat ir-Regolament tal-Kunsill (KE) Nru 3448/93 tas-6 ta’ Diċembru 1993 li jistabbilixxi l-arranġamenti kummerċjali li jgħoddu għall-merkanzija li jirriżultaw mill-ipproċessar ta’ prodotti agrikoli [1], kif l-aħħar emendat bir-Regolament tal-Kummissjoni (KE) Nru 2580/2000 [2], u partikolarment l-Artikolu 20 tiegħu,
Billi:
(1) Fid-dawl ta’ l-evoluzzjoni ta’ sistemi ta’ teknoloġija informatika u l-ħtieġa kostanti tal-Kummissjoni li jkollha għad-dispożizzjoni tagħha informazzjoni statistika aħjar, huwa xieraq li jiġu adattati l-forma u l-iskop ta’ l-informazzjoni statistika komunikata lill-Kummissjoni skond ir-Regolament tal-Kummissjoni (KE) Nru 3223/93 tal-25 ta’ Novembru 1995 dwar informazzjoni statistika fuq il-ħlas ta’ rifużjoni għall-esportazzjoni fuq xi prodotti agrikoli fil-forma ta’ merkanzija koperti mir-Regolament tal-Kunsill (KEE) Nru 3035/80 [3], kif l-aħħar emendat bir-Regolament (KE) Nru 1432/96 [4].
(2) Fid-dawl tat-titjib fit-teknoloġija informatika m’għadux utli li l-informazzjoni statistika tiġi manipolata fi gruppi ta’ prodotti. Il-komunikazzjoni ta’ dik l-informazzjoni fi gruppi ta’ prodotti għalhekk m’għandhiex tibqa’ tinħtieġ.
(3) L-Artikolu 17(2) tar-Regolament tal-Kummissjoni (KE) Nru 1520/2000 tat-13 ta’ Lulju 2000 li jwaqqaf regoli komuni dettaljati għall-applikazzjoni tas-sistema ta’ l-għotja ta’ rifużjonijiet fuq l-esportazzjoni fuq xi prodotti agrikoli esportati fil-forma ta’ prodotti mhux koperti mill-Anness I tat-Trattat, u l-kriterji għall-iffissar ta’ l-ammonti ta’ dawn ir-rifużjonijet [5], kif l-aħħar emendat bir-Regolament (KE) Nru 1052/2002 [6], espanda l-varjeta’ ta’ merkanzija u baxxa l-limitu għad-dikjarazzjoni ta’ jekk merkanzija ta’ dan it-tip ikunx fiha perċentwal għoli ta’ ċerti prodotti tal-ħalib. Ir- Regolament (KE) Nru 3223/93 għandu jiġi adattat biex jirrifletti din il-bidla.
(4) Ir-Regolament (KE) Nru 3223/93 għandu għalhekk jiġi emendat f’dan is-sens.
(5) Il-miżuri previsti f’dan ir-Regolament huma skond l-opinjoni tal-Kumitat ta’ l-Amministrazzjoni dwar il-Kwistjonijiet Orizzontali li għandhom x’jaqsmu mal-Kummerċ fil-Prodotti Agrikoli pproċessati li mhumiex elenkati fl-Anness I tat-Trattat,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 3223/93 huwa emendat kif ġej:
1. Fl-Artikolu 2 jitħassar l-ewwel inċiż.
2. L-Artikolu 3 huwa sostitwit b’dan li ġej:
"L-Artikolu 3
1. L-informazzjoni statistika meħtieġa mill-Artikolu 1 għandha tingħata lill-Kummissjoni fil-forma ta’ fajl elettroniku skond il-format stabbilit fl-Anness Ċ.
2. L-informazzjoni statistika koperta mir-Regolament tal-Kummissjoni (KE) Nru 1520/2000 [7] li għaliha ngħataw rifużjonijiet fuq l-esportazzjoni fix-xahar ta’ qabel għandha titqassam bil-kodiċi NM bi tmien ċifri, u jkun fiha:
(a) il-kwantitajiet ta’ dawn l-oġġetti, f’tunnellati metriċi jew kejl ieħor imsemmi;
(b) l-ammont, f’munita nazzjonali, ta’ rifużjonijiet fuq l-esportazzjoni li ngħataw fix-xahar ta’ qabel; għal kull wieħed mill-prodotti agrikoli bażiċi kkonċernati;
(ċ) il-kwantitajiet, f’tunnellati metriċi jew kejl ieħor imsemmi, ta’ kull wieħed mill-prodotti agrikoli li għalih ingħataw ir-rifużjonijiet.
3. Għall-merkanzija taħt l-intestaturi NM 04052010, 04052030, 18069060 sa 18069090, 19011000 sa 19019099 u 21069098 li jkun fihom, f’kull 100 kg ta’ merkanzija esportata, għall-inqas 51 kg fi prodotti tal-ħalib ta’ l-intestaturi NM 04021019, 04022119, 04051011 sa 04059090 u 04061020 sa 04069099 importati minn pajjiżi terzi taħt ftehim ta’ tariffi preferenzjali, l-informazzjoni statistika għandu jkun fiha:
(a) il-kwantitajiet ta’ din il-merkanzija, f’tunnellati metriċi, li għalihom ikunu tħallsu rifużjonjiet fuq l-esportazzjoni fix-xahar ta’ qabel;
(b) l-ammont ta’ rifużjonjiet fuq l-esportazzjoni, fil-munita nazzjonali, mogħtija għal din il-merkanzija fix-xahar ta’ qabel;
(ċ) il-kwantitajiet ta’ prodotti taħt l-intestaturi "CN 04021019, 04022119, 04051011 sa 04059090 u 04061020 sa 04069099 inkorporati fil-merkanzija esportata li tkun ġiet importata minn pajjiżi terzi taħt arranġamenti ta’ tariffi preferenzjali"."
3. L-Anness A huwa mħassar
4. Jiżdied l-Anness Ċ li t-test tiegħu huwa inkluż fl-Anness ma’ dan ir-Regolament.
L-Artikolu 2
Dan ir-Regolament jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Jgħodd għar-rifużjonijiet mħallsa mill-1 ta’ Ottubru 2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-2 ta’ Ottubru 2002.